## Zakon o ništavnosti određenih vrsta ugovora o osiguranju i ugovora o kreditu

### NN 9/1994 (10.2.1994.), Zakon o ništavnosti određenih vrsta ugovora o osiguranju i ugovora o kreditu

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## ODLUKA

### O PROGLAŠENJU ZAKONA O NIŠTAVNOSTI ODREÐENIH VRSTA UGOVORA O OSIGURANJU I UGOVORA O KREDITU

Proglašavam Zakon o ništavosti određenih vrsta ugovora o osiguranju
i ugovora o kreditu, koji je donio zastupnički dom Sabora Republike
Hrvatske na sjednici dana 27. siječnja 1994. godine.

Broj: PA4-15/1-94.

Zagreb, 2. veljače 1994.

Predsjednik Republike Hrvatske

**dr. Franjo Tuđman, v. r.**

---

## ZAKON

### O NIŠTAVNOSTI ODREÐENIH VRSTA UGOVORA O O OSIGURANJU I UGOVORA O KREDITU

Članak 1.

Pravna osoba u društvenom ili pretežno državnom vlasništvu kao ugovaratelj
osiguranja ne smije s osiguravajućim društvom (osiguratelj) sklopiti
ugovor o osiguranju svog djelatnika (korisnik osiguranja) kojim pravo zahtijevati
otkup police osiguranja pripada korisniku osiguranja ili se otkupna vrijednost
police isplaćuje korisniku osiguranja. Pravna osoba u društvenom
ili pretežno državnom vlasništvu ne smije ugovarati "osiguranje otpremnine"
svog djelatnika zbog prestanka radnog odnosa uslijed razrješenja ili odlaska
u mirovinu, tijekom ili po isteku mandata, kao i osiguranje svog djelatnika
s elementom štednje koji u sebi uključuje i slučaj isteka
pri kojem se korisniku osiguranja nakon određenog razdoblja isplaćuje
premija (tzv. "početno osiguranje") ukamaćena za
određene kamate.

Članak 2.

Upisane dionice (privremene dionice) koje nisu plaćene ne mogu
služiti kao zalog za osiguranje potraživanja iz ugovora o kreditu za kupnju
poduzeća, dijela poduzeća ili dionice poduzeća koji se
sklapa na temelju zaloga vrijednosnih papira. Upisane dionice (privremene
dionice) koje nisu plaćene ne mogu služiti za osiguranje udjela u
kreditu za kupnju poduzeća, dijela poduzeća ili dionica poduzeća.

Članak 3.

Ugovor o osiguranju (polica osiguranja) kojeg je sklopila pravna osoba
(ugovaratelj osiguranja) u društvenom ili pretežno državnom vlasništvu
prema kojem osiguravajuće društvo (osiguratelj) može isplatiti otkupnu
vrijednost police korisniku osiguranja (osiguraniku) a ne ugovaratelju
osiguranja, ili prema kojem je ugovoreno "osiguranje otpremnine"
korisniku osiguranja zbog prestanka radnog odnosa uslijed razrješenja ili
odlaska u mirovinu u toku ili po isteku mandata, ili je ugovoreno osiguranje
s elementom štednje koji u sebi uključuje i slučaj isteka
pri kojem se korisniku osiguranja isplaćuje premija (tzv. "početno
osiguranje") ukamaćena za određene kamate, ništav je.

Članak 4.

Ugovor o kreditu između banke i fizičke osobe korisnika kredita
na osnovi iskupljene stare devizne štednje ili na osnovi zaloga upisanih
dionica (privremenih dionica koje nisu plaćene) sklopljen: - uz učešće
ispod 10% od vrijednosti kredita (kao učešće uzima se i vrijednost
stare devizne štednje) ili - sklopljen na vrijeme duže od 7 godina ili
- uz kamatnu stopu nižu od 5% ili - ugovoren bez devizne klauzule ili -
ugovoren s periodom početka otplate duljim od 12 mjeseci ili - bez
osiguranja hipotekom na nekretnine čija procijenjena vrijednost
iznosi najmanje 70% iznosa kredita,ništav je. Iznimno od odredbe stavka
1. alineja 6. ovoga članka ugovor kojim se kreditira preko 50% od
iznosa iz ugovora o kupnji dionica sklopljenog između Hrvatskog fonda
za privatizaciju i kupca dionica sklopljen bez osiguranja hipotekom na
nekretnine čija procijenjena vrijednost iznosi najmanje koliko iznosi
vrijednost kredita, ništav je. Za ugovor o kreditu odobren u protuvrijednosti
hrvatskih dinara do iznosa 20.000 DEM prema srednjem tečaju Narodne
banke Hrvatske na dan sklapanja ugovora ne može se isticati ništavost u
slučajevima iz stavka 1. i 2. ovoga članka.

Članak 5.

Korisnik osiguranja iz članka 3. ovoga Zakona dužan je vrijednost
isplaćene mu otkupljene police, odnosno kod "osiguranja otpremnine"
isplaćenu mu vrijednost police, odnosno isplaćenu mu vrijednost
premije, platiti u korist državnog proračuna u njenoj realnoj vrijednosti.
Realna vrijednost otkupljene police, odnosno kod "osiguranja otpremnine"
vrijednost police, odnosno vrijednost premije, utvrđuje se na način
da se vrijednost police, odnosno premije izražena u DEM, preračuna
u protuvrijednost hrvatskih dinara na dan isplate ugovaratelja osiguranja
prema srednjem tečaju Narodne banke Hrvatske.

Članak 6.

Korisnik kredita iz članka 4. ovoga Zakona dužan je banci isplatiti
odjednom neisplaćenu vrijednost kredita. Ako do dana utvrđivanja
ništavosti ugovora iz članka 4. ovoga Zakona korisnik kredita nije
banci vratio neotplaćeni iznos kredita po ugovoru iz članka
4. ovoga Zakona, postaje ništavim i ugovor zaključen između
korisnika kredita i Hrvatskog fonda za privatizaciju. Hrvatski fond za
privatizaciju postaje vlasnik dionica koje su kupljene kreditom.

Članak 7.

Odredbe članka 3., 4., 5. i 6. ovoga Zakona primijenit će
se na ugovore sklopljene počam od 1. svibnja 1991. godine, ako su
na dan stupanja na snagu ovoga Zakona suprotni odredbama ovoga Zakona.

Članak 8.

Tužbe za utvrđenje ništavosti ugovora iz članka 3. i 4. ovoga
Zakona nadležnom sudu podnijet će Državno odvjetništvo Republike
Hrvatske.

Članak 9.

Ovaj Zakon stupa na snagu osmoga dana od dana objave u "Narodnim
novinama".

Klasa: 453-02/93-01/10

Zagreb, 27. siječnja 1994.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**Stjepan Mesić, v. r.**

Zakon, NN 9/1994-160